
Balatoni fürdőzők

Festményem témája a Balaton és a benne fürdő ember. Balatoni lakosként nagyon összetett módon viszonyulok a strandhoz, a Balatonhoz. A táj szépsége, az évszakok váltakozása ugyanúgy foglalkoztat, mint a strandoló alakok tömege.
Képem alapvetően a tájba helyezett aktkompozíciók folytatása. A festészet történetében számtalan példát találunk fürdőző emberalakok ábrázolására, legyen az mitológiai, bibliai, történelmi eredetű, vagy egyszerűen személyes élményhez kötődő.
Saját munkámhoz kapcsolódva kiemelném Vaszary János mediterrán tengerparton készült képeit (Kikötő, Rapalló, Tengerpart strandernyőkkel), Erich Fischl strandolókat ábrázoló sorozatát ( Scenes from late Paradise), és Kőnig Frigyes Fürdőzők sorozatát.
Festményem a Balatonban fürdő alakok sokféleségére koncentrál. Némelyiknél a test realista bemutatását tartottam fontosnak, néhol csak a mozdulat szépségét, vagy a figura sziluettjét. A testek látványához nem kritikai realizmussal fordulok, csupán mint látványélmény, érdekes jelenség, ami megmaradt bennem. Festményeimen azt a sokféleséget, eklektikus összképet akarom megjeleníteni, ami egy strandolás alkalmával éri az embert.
Képeim vegyes technikával készültek. Fehér alapszínre lazúros festékkel dolgozom, rétegenként építve fel a képet. A változatos tömeget úgy próbálom megjeleníteni, hogy többféle stílusban festem meg az egyes figurákat: néhol vonalrajzban, néhol naturalista kidolgozással, néhol sziluettszerűen. Festményeimet kollázselemekkel is bővítem. Ezek többnyire papírkivágások, amiket magazinok lapjairól vágtam ki. A különféle magazinok, szórólapok, programfüzetek számomra hozzátartoznak a nyárhoz. Úgy érzem ezek a papírkivágatok nemcsak színük miatt illeszkednek a képembe, hanem eredeti tartalmuk miatt is kapcsolódnak hozzá.



